पिता जिस थाने में कांस्टेबल थे बेटा वहीं अधिकारी बनकर आया; पिता बोले, “वह पहले अधिकारी है फिर मेरा बेटा”
Father's Day 2023 Special - एक लड़का जिसका बचपन थानों में बीता। क्योंकि पिता यूपी पुलिस में सिपाही थे। जहां-जहां पिता की तैनाती होती बच्चा भी उनके साथ जाता। थाने के सबसे पास जो भी स्कूल होता वहीं एडमीशन लेकर पढ़ाई करने लगता
एक लड़का जिसका बचपन थानों में बीता। क्योंकि पिता यूपी पुलिस में सिपाही थे। जहां-जहां पिता की तैनाती होती बच्चा भी उनके साथ जाता। थाने के सबसे पास जो भी स्कूल होता वहीं एडमीशन लेकर पढ़ाई करने लगता। लड़का अपने पिता को खाकी वर्दी में देखकर खुद भी बड़ा ऑफिसर बनने का सपना देखने लगा। कभी पिता की पुलिस वाली कैप लगाकर शीशे के सामने खुद इंस्पेक्टर बनने की एक्टिंग करता तो कभी उनकी वर्दी पहनने की जिद करता।
23 साल की कम उम्र में ही उसका सपना सच साबित हो गया। वह बच्चा IPS अफसर बन गया। यह पिता-पुत्र की जोड़ी लोगों की नजर में तब आई जब पिता का प्रमोशन हुआ और बेटे ने उनकी वर्दी पर स्टार लगाया। आज फादर्स डे के मौके पर हम इन्हीं पिता-पुत्र से मिले। उनकी कहानी को जाना। आइए सबकुछ एक तरफ से जानते हैं। शुरुआत लड़के के बचपन से करते हैं… 
जहां पिता की पोस्टिंग वहीं छप्पर वाले स्कूल में पढ़ने लगा बेटा 
शुरुआती दौर में बाराबंकी के रुदौली थाने में सिपाही के पद पर जनार्दन सिंह की पोस्टिंग हुई। वहां दो कमरों का मकान मिला। परिवार में कुल 4 लोग थे। वह, उनकी पत्नी कंचन सिंह और दो बच्चे-अनूप और मधु। परिवार में कमाने वाले जनार्दन अकेले ही थे। शुरुआत में उनकी सैलरी 400 रुपए फिर 1300 रुपए हुई। इतने पैसे में ही पूरे परिवार का खर्च व बच्चों की पढ़ाई मैनेज करना होता था।
जनार्दन बताते हैं कि उनका बेटा अनूप शुरुआत से ही पढ़ने में बहुत अच्छा था। ऐसा कभी लगा ही नहीं कि पढ़ाई उसके लिए कोई संघर्ष है। जहां-जहां मेरी पोस्टिंग होती वो अपना पुराना स्कूल छोड़कर वहीं आ जाता। सबसे पास जो स्कूल होता वहीं एडमीशन ले लेता। वो बताते हैं कि एक बार की बात है। दरियाबाद थाना में मेरी पोस्टिंग हुई। उसी के पास बने रेलवे स्टेशन के बगल में एक छप्पर वाला स्कूल था। अनूप वहीं एडमीशन लेकर पढ़ाई करने लगे।
बचपन में जब बेटा साथ लेटता तो पिता उसे वीरों की कहानियां सुनाते 
जनार्दन बताते हैं कि जब अनूप छोटा था तो उसे कहानियां सुनना बहुत पसंद था। पूरा परिवार जब रात का खाना खा लेता तो अनूप मेरे पास आकर लेट जाता, कहानियां सुनने की जिद करने लगता। मैं उसे हमारे इतिहास के वीरों की कहानियां सुनाता, पुलिस विभाग से जुड़े किस्से बताता। वो हंसते हुए कहते हैं कि कई बात तो मैं उसके हजारों सवालों के जवाब देते-देते थक जाता था, लेकिन वो वीरों के किस्से सुनकर बहुत गर्व महसूस करता था। पिता चाहते थे बेटा डॉक्टर बने, लेकिन वो अफसर बनना चाहता था।
किस्से और कहानियां सुनते-सुनाते वक्त बीत गया। कई साल गुजर गए। अनूप ने अच्छे अंकों से 12वीं पास कर ली। आगे की पढ़ाई के लिए वो इलाहाबाद विश्वविद्यालय चला गया। पिता को यकीन था कि जैसे स्कूल में अनूप पढ़ने में तेज था आगे की पढ़ाई भी वो उसी लगन और मेहनत से करेगा।
जनार्दन बताते हैं कि अनूप ने बायोलॉजी से इंटरमीडिएट की पढ़ाई की थी इसलिए मेरी एक इच्छा थी की वो आगे चलकर डॉक्टर बने। लेकिन अनूप ने कभी डॉक्टर बनने के बारे में सोचा ही नहीं। बचपन से उनके मन में ऑफिसर बनने की बात थी और इलाहबाद यूनिवर्सिटी जाने के बाद वहां उन्हें ऐसा माहौल मिला कि उनकी एक इच्छा और पुख्ता हो गई।
पिता की यही जिम्मेदारी है कि बच्चे जो करना चाहते हैं उन्हें वो करने दें 
पिता बताते हैं कि अनूप ने कहा कि उसे UPSC की तैयारी करनी है। इससे पहले हमारे घर में ऐसी कोई चर्चा नहीं हुई थी। लेकिन उस वक्त मुझे लगा कि अनूप अगर कुछ करना चाहता है तो उसका साथ देना चाहिए। अपनी कोई इच्छा उस पर नहीं थोपनी चहिए। वो कहते हैं कि एक पिता के तौर पर मेरी यही जिम्मेदारी थी कि अगर मेरा बेटा कुछ गलत नहीं कर रहा तो उसे अपने इच्छा पूरी करने का अधिकार है।
इसके बाद अनूप आगे की पढ़ाई के लिए दिल्ली चला गया। JNU से अनूप ने पोस्ट-ग्रेजुएशन किया। इसी दौरान उन्होंने JRF की परीक्षा के लिए अप्लाई किया। उन्होंने परीक्षा पास की जिसके बाद सरकार की तरफ से उन्हें स्कॉलरशिप भी मिलने लगी।
पिता बोले, मैंने पैसे भिजवाए तो बेटे ने वापस कर दिए
इसके बाद अनूप ने UPSC की परीक्षा की तैयारी शुरू कर दी। जनार्दन बताते हैं कि गर्मी के दिन थे, हम अपनी पत्नी के साथ अनूप के पास दिल्ली गए। वो वहां चौथी मंजिल पर एक कमरे में रहता था। कमरे में पढ़ाई के लिए एक टेबल कुर्सी, एक तखत, चारों तरफ ढ़ेर सारी किताबें, किचन का कुछ सामान और एक कूलर था।
जनार्दन ने कहा कि जब हम वहां रुके तो बहुत गर्मी थी। हमने अनूप से कहा कि इस गर्मी ने कैसे रहते हो। कूलर भी गर्म हवा ही दे रहा। तुम कहीं और कमरा ले लो। इस पर अनूप का जवाब था कि पापा जब मैं पढ़ाई करता हूं तो कूलर भी बंद कर देता क्योंकि मेरी किताब के पन्ने कूलर की हवा से उड़ने लगते हैं और पढ़ने में डिस्टर्बेंस होता है। जब मैं पढ़ता हूं तो मुझे गर्मी हो या सर्दी कुछ महसूस नहीं होती।
जनार्दन कहते हैं कि ये सुनकर हमें अजीब भी लगा और बेटे के लक्ष्य को लेकर फक्र भी हुआ। इसके बाद हम भी कुछ दिन उसके साथ उसी गर्मी वाले कमरे में रुके। फिर ड्यूटी पर वापस आए तो किसी वजह से मुझे सस्पेंड कर दिया गया। मुझे लगा कि अब बच्चों की पढ़ाई कैसे चलेगी। तब मेरे अकॉउंट में करीब 1 लाख रुपए जमा थे। मैंने सारे निकलवाकर उनमें से 50 हजार अनूप के खाते में भेज दिए। बाकी के रुपए घर खर्च के लिए रख लिए।
जैसे ही अनूप ने देखा कि मैंने 50 हजार रुपए उसे भेजे हैं, उसने हमें फोन किया और नाराज होने लगा। बोला कि पापा इतने पैसे भेजने की क्या जरूरत थी। मैं इतने पैसों का क्या करूंगा। इतना बोलकर उसने पैसे वापस भिजवा दिए।
बेटे ने तैयारी की और पहली बार में परीक्षा पास कर ली 
अनूप की मां बताती हैं कि उसने बचपन से ही किसी चीज की मांग नहीं की। वहीं दूसरी तरफ अनूप के पिता ने भी उसे किसी चीज की कमी नहीं होने दी। कभी घर की कोई दिक्कत हो या जनार्दन के थाने से जुड़ी समस्या हो हमने अनूप को कभी पता नहीं चलने दी।
उन्होंने कहा कि हम नहीं चाहते थे कि अनूप को पढ़ाई में किसी तरह का डिस्टर्बेंस हो। अनूप ने भी अपने माता-पिता के संघर्ष को बेकार नहीं जाने दिया। उन्होंने डटकर एक साल कोचिंग की। फिर परीक्षा दी। पहले ही अटेम्प्ट में अनूप ने UPSC की परीक्षा पास कर ली।
जहां पिता कांस्टेबल थे, बेटा उसी इलाके में SP बनकर पहुंचा
अनूप बताते हैं कि मैंने पूरी पढ़ाई हिंदी मीडियम से की है। हिंदी मीडियम से यूपीएससी की तैयारी करने में स्टडी मैटेरियल मिलना थोड़ा सा मुश्किल होता है। इसलिए ये परीक्षा पास करना मेरे लिए कठिन था लेकिन असंभव नहीं।
सबसे पहले IPS अनूप सिंह की पोस्टिंग उन्नाव में हुई थी, लेकिन कुछ वक्त बाद लखनऊ में उनका ट्रांसफर कर दिया गया। जनार्दन कहते हैं कि मेरे लिए सबसे गर्व का मौका तो तब आया जब मैं जिस थाने में सिपाही के पद पर तैनात था मेरा बेटा उसी इलाके में अधिकारी बनकर आया।
घर पर पिता के पैर छूकर आशीर्वाद लूंगा, ड्यूटी पर फर्ज निभाऊंगा 
एक ही इलाके में पिता के बॉस बनकर आने पर जब हमने सवाल पूछा तो जनार्दन ने कहा कि मेरे लिए ये कोई शर्म की नहीं, बल्कि गर्व की बात थी। मेरे बेटे ने पहले मेरे पैर छूकर आशीर्वाद लिया फिर ड्यूटी जॉइन कर अपना फर्ज निभाया। मैंने भी ऑन ड्यूटी उसको एक अफसर की तरह ही समझा और उसे सैल्यूट किया।
इसी सवाल पर अनूप कहते हैं कि उन्होंने अपना फर्ज निभाना और पुलिसिंग की बारीकियां अपने पिता से ही सीखी है। इसलिए वह घर पर पिता के पैर छूकर आशीर्वाद लेंगे, लेकिन ड्यूटी के वक्त वो प्रोटोकाॅल का पालन करेंगे।
ये तो थी एक सिपाही पिता और उनके IPS बेटे की पूरी कहानी। अब बात उस वायरल तस्वीर की जिसमें वो IPS बेटा अपने पिता के कंधों पर सितारे सजा रहा है।
पिता के कंधे पर बेटे ने लगाए प्रमोशन स्टार 
सबसे पहले नीचे लगी तस्वीर देखिए…
एक पिता के लिए सबसे गर्व की बात तब होती है जब पिता की उपलब्धि का सम्मान उन्हें उनके बेटे के हाथ से मिले। ऐसा ही एक पल जनार्दन की जिंदगी में भी आया। फरवरी 2023 की बात है। जनार्दन का प्रमोशन हुआ था। अब वो सिपाही से सब-इंस्पेक्टर बन गए थे। वो ड्यूटी पर जाने के लिए वर्दी पहनकर तैयार होने लगे। तभी एक वर्दी पहने एक IPS अधिकारी उनके पास पहुंचा और उनके कंधे पर प्रमोशन स्टार लगाए।
ये अधिकारी कोई और नहीं बल्कि जनार्दन के बेटे अनूप सिंह थे। अनूप की मां कहती हैं कि मेरे लिए पिता और बेटे को ऐसे देखना एक कभी ना भूलने वाला पल था।
आखिर में आप अफसरों से जुड़ी 3 और कहानियां भी पढ़ सकते हैं...
"गर्मी के दिन थे। माथे पर पसीना और शरीर में अजीब सी सिहरन। 6 बदमाशों का पीछा करते-करते मैं और मेरी टीम 10 KM तक चले गए। अचानक एक सुनसान से रास्ते पर जैसे ही हमारी गाड़ी रुकी, बदमाशों ने दोनों तरफ से हमें घेर लिया। एकाएक उन्होंने मेरी गाड़ी पर गोलियां बरसना शुरू हो गई। तभी एक गोली आई और गाड़ी का शीशा चीरते हुए मेरे कान के बगल से चली गई। मैं संभलता उसके पहले दूसरी गोली मेरे कंधे के पास से गई। तीसरी गोली आई और मेरे सीने और हाथ के बीच से होते हुए सीट पर जा लगी। मैं गाड़ी में ही गिर गया।"
"मेरे ड्राइवर को लगा कि मुझे गोली लग गई। उसने वॉकी-टॉकी पर सबको बता दिया। लेकिन कुछ देर बाद मैं फिर से उठा। मुझे देखते ही ड्राइवर में जोश भर गया। उसने फिर से गाड़ी दौड़ाई। हम लोगों ने फिर बदमाशों का पीछा किया। 4 का एनकाउंटर किया। 2 को जिंदा पकड़ा। इस ऑपरेशन के दौरान मैंने मौत को सामने से देखा।" ये शब्द हैं रिटायर्ड इंस्पेक्टर अविनाश मिश्रा के। पढ़ें पूरी कहानी...
"आप किसी मोटिवेशनल वीडियो से मोटिवेट नहीं हो सकते। कोई बात, कोई घटना जो आपको चुभ जाए वही आपको इतना मोटिवेट कर देगी कि आप कुछ भी हासिल कर लेंगे।" ये शब्द IAS दिव्यांशु पटेल के हैं। दिव्यांशु इस वक्त खाद्य एवं औषधि प्रशासन विभाग में विशेष सचिव हैं। इसके पहले उन्नाव और उसके पहले बाराबंकी में तैनात थे। पढ़ाई से लेकर नौकरी तक उनके जीवन की कई ऐसी घटनाएं हैं जो मजेदार हैं। चुनौतीपूर्ण हैं। प्रेरणादायी हैं और कुछ इतनी विवादित कि आज भी पीछा नहीं छोड़ती।
इन कहानियों को जानने हम दिव्यांशु जी के पास गए। सबकुछ जाना। उस घटना को भी जब घर पर पत्नी अकेली थीं और घर पर 250 लोगों ने हमला कर दिया। पढ़ें पूरी कहानी...
12वीं की परीक्षा दे चुके हैं और सिविल सेवा में जाने की सोच रहे हैं। लेकिन, मन में बहुत सारे सवाल हैं कि कैसे होगा? क्या विषय लूंगा? पढ़ाई कैसे करूंगा? किन बातों का ध्यान नहीं दिया तो फेल हो जाऊंगा? ऐसे ही अनगिनत सवाल आपके दिमाग में आ रहे होंगे। सिविल सेवाओं की तैयारी कैसे करें, इस विषय पर हमने IAS योगेश मिश्रा से बात की।
योगेश खुद तो IAS हैं। साथ ही इनके बताए रास्तों पर चल कर इनके छोटे भाई और दो बहनें भी UPSC क्लियर करके अलग-अलग विभागों में काम कर रहे हैं। पढ़ें पूरा इंटरव्यू...